Missatge: Estic mirant de fer un viatget amb els amics a Eivissa durant una setmaneta curta per Setmana Santa, i la veritat és que en tinc ben poca idea del què no ens podem perdre de l'illa, allotjament, etc... A veure si algun eivissenc/a o algú que hagi estat a l'illa em pot donar informació! Gràcies.

Resposta: Jo sóc eivissenca i després de molts anys, torno a viure-hi a Eivissa. Quina mena de consells vols? Allotjament, depèn dels dies i de les persones que sou. De vegades surt més a compte llogar un apartament si vens amb uns quants amics. Si vens només amb parella, potser et convé més un hotel. Per visitar, n'hi ha un fum de coses. L'únic que el transport públic és gairebé inexistent, així que, o veniu amb cotxe i feu la ruta amb el vostre cotxe, o en llogueu un. A l'estiu s'acostumen a llogar scooters (ciclomotors) a un preu raonable. Potser a setmana santa també. Hi ha diferents centres turístics, a Vara de Rey, per exemple n'hi ha un, on et poden donar un plànol de l'illa i explicar-te si hi ha alguna activitat programada per als dies que hi seràs. Sobretot, visiteu Cala d'Hort (per veure els illots d'Es Vedrà i Es Vedranell), el Cafè del mar (no sé si ja el tindran obert, suposo que sí) que és un dels llocs on millor es veuen les postes de sol, i en general hi ha moltes cales maques, com Aigües Blanques, Sa Caleta, Ses Salines (aquesta és més aviat platja però és parc natural protegit, està bastant bé), el recinte emmurallat de Dalt Vila (de vegades organitzen visites guiades), el Puig de Missa (a Santa Eulària) i el riu (més aviat rierol xD), i algunes torres de vigilància del segle XVII que estan a diversos indrets de la costa. No sé, això per obrir boca, si vols alguna cosa més, només cal que ho demanis